《病暑》
宋代·贺铸

旱夏景延永，烈日天中央。欻欻燎原野，中人如探汤。

病肺苦焦渴，吐舌生喉疮。蔗浆与茗饮，未易苏膏肓。

稍惊气象变，云物来冥茫。仰枕视檐际，浩浩浮沧江。

忽得灌顶偈，洒然心地凉。雷公未鼓怒，风伯何猖狂。

扫荡太宇空，万影才斜阳。俯辞楚台上，拱立齐鼎旁。

一介命蝼蚁，敢干私雨旸。田夫信无罪，触热正驱蝗。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。